บาทเปิด 31.13 บาทต่อดอลลาร์ แข็งค่า
เงินบาทเปิดตลาด 31.13 บาทต่อดอลลาร์ แข็งค่าจากวันที่ 18 กพ. นักลงทุน เทขายดอลล์ จากคลายกังวลสงครามการค้า มองกรอบ 31.05-31.20 บาทต่อดอลลาร์
20 ก.พ. 2562

เงินบาทเปิดตลาด 31.13 บาทต่อดอลลาร์ แข็งค่าจากวันที่ 18 กพ. นักลงทุน เทขายดอลล์ จากคลายกังวลสงครามการค้า มองกรอบ 31.05-31.20 บาทต่อดอลลาร์
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.13 บาท/ดอลลาร์ แข็งค่าจากปิดตลาดเย็นวันจันทร์ที่ผ่านมาที่ระดับ 31.25 บาท/ดอลลาร์ เนื่องจากนักลงทุนเทขายดอลลาร์ในตลาดโลกหลังคลายกังวลเรื่องสงครามการค้าระหว่างสหรัฐกับจีนมีแนวโน้มคลี่คลายลง เพื่อนำไปลงทุนในสินทรัพย์เสี่ยงและตลาดเกิดใหม่ ประกอบกับผลตอบแทนอัตราดอกเบี้ยพันธบัตรสหรัฐปรับตัวลดลง โดยเงินบาทแข็งค่าสุดนับตั้งแต่เดือน เม.ย.61
"บาทแข็งค่าตามภูมิภาค หลังมีแรงเทขายดอลลาร์ในตลาดโลก และมีการส่งออกทองคำมาก โดยบาททำนิวไฮนับตั้งแต่เดือนเมษายนปีก่อน หากวันนี้หลุด 31.10 จะแข็งค่าสุดในรอบ 5 ปี" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทวันนี้ไว้ที่ 31.05 - 31.20 บาท/ดอลลาร์
ปัจจัยที่ตลาดจับตาดูวันนี้คือ การเปิดเผยบันทึกการประชุมของคณะกรรมการนโยบายการเงินของธนาคารกลางสหรัฐ (FOMC) และคณะกรรมการนโยบายการเงิน (กนง.) ของธนาคารแห่งประเทศไทย